ชี้แจงโครงการประกันรายได้เกษตรกรผู้ปลูกข้าวและชาวสวนปาล์มน้ำมัน ระบุ เริ่มจ่ายเงินส่วนต่างให้กับเกษตรกรกรผู้ปลูกปาล์มพรุ่งนี้
ชี้แจงโครงการประกันรายได้เกษตรกรผู้ปลูกข้าวและชาวสวนปาล์มน้ำมัน ระบุ เริ่มจ่ายเงินส่วนต่างให้กับเกษตรกรกรผู้ปลูกปาล์มได้พรุ่งนี้   นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์  ประชุมผ่านวีดิทัศน์ทางไกล มอบนโยบายโครงการประกันรายได้เกษตรกร ผู้ปลูกข้าวและชาวสวนปาล์มน้ำมัน ต่อคณะอนุกรรมการติดตามกำกับดูแลการบริหารจัดการข้าวระดับจังหวัดและคณะกรรมการเพื่อแก้ไขปัญหาเกษตรกรอันเนื่องมาจากผลิตผลการเกษตรระดับจังหวัด เพื่อชี้แจงและสร้างการรับรู้หลักเกณฑ์และวิธีปฏิบัติในการดำเนินโครงการ โดยระบุว่า รัฐบาลจะประกันรายได้พืชเกษตร 5 ประเภท ได้แก่ ข้าว ปาล์มน้ำมัน ยางพารา มันสำปะหลัง และข้าวโพด ซึ่งพืชที่ได้รับการอนุมัติแล้วมี 2 รายการคือ ข้าวและปาล์มน้ำมัน สำหรับโครงการประกันรายได้เกษตรกรชาวสวนปาล์มน้ำมันปี 2562-2563 กำหนดราคาและปริมาณประกันรายได้เกษตรกรชาวสวนปาล์มน้ำมัน ผลปาล์มทะลายคุณภาพน้ำมัน 18% ที่กิโลกรัมละ 4 บาท ณ หน้าโรงงานสกัดปาล์มไม่เกินครัวเรือนละ 25 ไร่ ตั้งแต่เดือนสิงหาคม 2562-เดือนกันยายน 2563 ซึ่งจะจ่ายเงินส่วนต่างให้เกษตรกรจำนวน 8 ครั้ง และจะเริ่มจ่ายเงินงวดแรกให้กับเกษตรกรที่มาขึ้นทะเบียน 260,000 รายได้ 1 ตุลาคมนี้ โดยราคาอ้างอิงปัจจุบันอยู่ที่ 2.68 บาทต่อกิโลกรัมส่วนโครงการประกันรายได้เกษตรกรผู้ปลูกข้าวปี 2562/63 รอบที่ 1 เกษตรกรผู้มีสิทธิได้รับการชดเชยต้องเป็นเกษตรกรที่ขึ้นทะเบียนผู้ปลูกข้าวปีการผลิต 2562/63 รอบที่ 1 กับเกษตรกรที่ปลูกข้าวระหว่างเดือนเมษายน-ตุลาคม 2562 (ยกเว้นภาคใต้ระหว่างวันที่ 16 มิถุนายน- กุมภาพันธ์ 2563 )โดยเริ่มตั้งแต่วันที่ 15 ตุลาคม 2562 - 28 กุมภาพันธ์ 2563 (ยกเว้นภาคใต้ตั้งแต่วันที่ 1 กุมภาพันธ์-31 พฤษภาคม 2563) ซึ่งกำหนดราคาและปริมาณประกันรายได้เกษตรกรผู้ปลูกข้าว ปีการผลิต 2562/63 ณ ราคาความชื้นไม่เกิน 15% ไม่เกินครัวเรือนละ 40 ไร่ โดยจะประกันรานได้ให้กับข้าว 5 ชนิด ได้แก่ ข้าวเปลือกหอมมะลิ ประกันรายได้ 15,000 บาทต่อตัน ครัวเรือนลัไม่เกิน 14 ตัน  ข้าวเปลือกหอมมะลินอกพื้นที่ ประกันรายได้ 14,000 บาทต่อตัน ครัวเรือละไม่เกิน 16 ตัน  ข้าวเปลือกเจ้า ประกันรายได้ 10,000 บาทต่อตัน ครัวเรือนละไม่เกิน 30 ตัน  ข้าวเปลือกหอมปทุมธานี ประกันรายได้ 11,000 บาทต่อตัน ครัวเรือนละไม่เกิน 25 ตัน และข้าวเปลือกเหนียว ประกันรายได้ 12,000 บาทต่อตัน ครัวเรือนละไม่เกิน 16 ตัน โดยจะจ่ายทุก 15 วัน เริ่มจ่ายเงินงวดแรกให้กับเกษตรกรที่มาขึ้นทะเบียน 4.3 ล้านราย ในวันที่ 15 ตุลาคมนี้ ในส่วนการเคาะหลักเกณฑ์ ประกันรายได้ยางพารา จะมีการประชุมคณะกรรมการนโยบายยางธรรมชาติ (กนย.) ในวันที่ 4 ตุลาคมนี้ เพื่อพิจารณาหลักเกณฑ์ เงือนไขและส่วนต่างของรายได้ต่อไป